**Butoi**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Depărtările-s aproape

Înecate moale-n pâclă,

Iar întunecatu-n ape

Trage-adânc cu greu de sticlă.

Printre arborii în scoarță

Supărată și golașă

Simt pipernicita-mi viață

Într-o lume uriașă.

Care numai se aude

Undeva în ceața strânsă.

Eu, pe drumurile ude

Sunt doar o zburare prinsă.

Și mă depăn ca nimică

Ce se-nvârte mic prin cușcă:

Să rup granița mi-e frică –

Amar haturile mușcă.

Iar în lumea ce privirea

Poate lesne s-o atingă

Îmi cunosc orânduirea

Fără starea să mă-nfrângă.

M-aș ruga ca vântul neguri

Să le-mprăștie din cale

Să văd că m-așteaptă măguri

De-a le trece – sus, pe-ocoale.

Dar deprins că-s mult în teamă,

Că voi fi doar o fărâmă

Într-o lume care cheamă

Ca o Poezie-n rimă,

Nu doresc ca universul

Unde temerea-i esență

Precum se târăște versul

Fără zare de cadență

Să dispară dus de-o boare

Rupând soarta mea chitită

Speriindu-mă c-o zare

Ce-i mereu mai infinită.

Victor Bragagiu

victorbragagiu. blogspot.com